Ved Bårnås breier dalføret seg ut og løper i nordvestlig retning opp mot Sokna langs begge sider av elva. Sørvestsiden kalles Tranby og fører via Tranbyveien til Soknas vestside. Sokna er naturlig sentrum i dalen og det klart største tettstedet. Ved Sokna møtes Verkenselva fra Torevannet i Rudsvassdraget og Sogna fra Sognevannet i Strømsoddbygdvassdraget og danner Soknavassdraget. Denne delen av dalen preges av jordbruk langs elva og barskog langs åssidene.